EUROOPA KOMISJON Brüssel,4.8.2016 COM(2016) 495 final KOMISJONI ARUANNE NÕUKOGULE JA EUROOPA PARLAMENDILE Kümnes aastaaruanne (2015) ühenduse abi kasutamise kohta nõukogu 27. veebruari 2006. aasta määruse (EÜ) nr 389/2006 (millega luuakse rahalise toetuse programm Küprose türgi kogukonna majandusarengu soodustamiseks) alusel



KOMISJONI ARUANNE NÕUKOGULE JA EUROOPA PARLAMENDILE Kümnes aastaaruanne (2015) ühenduse abi kasutamise kohta nõukogu 27. veebruari 2006. aasta määruse (EÜ) nr 389/2006 (millega luuakse rahalise toetuse programm Küprose türgi kogukonna majandusarengu soodustamiseks) alusel 1.Sissejuhatus Nõukogu määrus (EÜ) nr 389/2006 (edaspidi „abimäärus“) on Küprose türgi kogukonna abistamise aluseks ja selle kohaselt tuleb igal aastal nõukogule ja Euroopa Parlamendile aru anda. Käesolev aruanne käsitleb 2015. aastat. 2.Abi kavandamine 2006. aastast kuni 2015. aasta lõpuni kavandati abimääruse raames tehtavateks toiminguteks 402 miljonit eurot. Detsembris 2015. aasta programmi jaoks võetud eelarvekohustus oli 32 337 900 eurot . Mitmeaastases finantsraamistikus aastateks 2014–2020 on kehtestatud programmi mitmeaastane perspektiiv, milles on ette nähtud stabiilne iga-aastane rahastamine. Abiprogramm on oma olemuselt siiski ajutine ning selle eesmärk on hõlbustada Küprose taasühendamist; nõukogu määrus (EL, Euratom) nr 1311/2013, millega määratakse kindlaks mitmeaastane finantsraamistik, võimaldab seda muuta, kui taasühendamine saavutatakse mitmeaastase finantsraamistiku jooksul. 3.Rakendusmehhanismid Kõnealust programmi rakendatakse Küprose Vabariigi valitsuse tegeliku kontrolli alt välja jäävatel Küprose Vabariigi aladel, kus acquis’ kohaldamine on ajutiselt peatatud vastavalt ühinemislepingu protokollile nr 10. Abi antakse peamiselt Euroopa Komisjoni poolse otsese eelarve täitmise kaudu, kuid mõningaid projekte hallatakse kaudselt ÜRO Arenguprogrammiga (UNDP) või Briti Nõukogu kaudu. Komisjon tegutseb ainulaadsetes poliitilistes, õiguslikes ja diplomaatilistes tingimustes. Selleks et rakendada programmi usaldusväärse finantsjuhtimise põhimõtteid järgides, on vaja erikorda. Tavaolukorras nähakse ELi rahastatavate abiprogrammide puhul arenguabi õigusraamistik ette abi saava riigi valitsusega sõlmitud lepingutega. Küprose türgi kogukonnale abi andmiseks ei saa selliseid lepinguid sõlmida ning komisjon peab toetuma eeskirjadele ja tingimustele, mida tema arvates kohalikul tasandil parajasti kohaldatakse. Olemusliku riski haldamine ja leevendamine on osa komisjoni tööst ning võetud meetmete hulka kuuluvad intensiivne järelevalve ja toetus abisaajatele, maksetingimuste läbivaatamine ja ettevaatlik suhtumine pangatagatiste kasutamisse. Abi hõlmab märkimisväärses ulatuses toetustena antavat abi, mille haldamine on ressursimahukas. Sellises keskkonnas eduka ja jätkusuutliku rakendamise tagamiseks peab Küprose türgi kogukond olema täielikult kaasatud kokkuleppele järgneva acquis’ lõpliku kasutuselevõtu ettevalmistamisse. Tähtsaima eesmärgi ehk taasühendamise saavutamiseks on endiselt vajalik Küprose türgi ja kreeka kogukondade vaheline koostöö. Abiprogrammi meeskond kasutab Nikosia põhjaosas asuvat ELi programmi tugibürood (EUPSO). Komisjoni esindus Küprosel korraldab ka kohtumisi, seminare ja pressikonverentse ning suhtleb Küprose avalikkusega tervel saarel, sealhulgas ka abiprogrammi teemadel. 4.Programmi rakendamine aruandeperioodil 4.1.Ülevaade Komisjon jätkab abimääruse rakendamist eesmärgiga toetada taasühendamist. Komisjon oli valmis kohandama programmi mis tahes sõlmitud kokkulepete alusel ning võeti meetmed kahe juhi poolt usaldust suurendava meetmena välja pakutud eraldusjoone kahe uue ületuskoha avamise rahastamiseks. 2015. aasta tegevused hõlmasid mitme ennast tõestanud ja eduka projekti, näiteks usaldust suurendavate meetmete (teadmata kadunud isikute otsimisega tegeleva komitee toetamine ja kultuuripärandi kaitse) ja ELi stipendiumide jätkamist. Mitmes valdkonnas on saadud uut hoogu tänu märkimisväärse tehnilise abi lepingute sõlmimisele ning järjepidev tehniline tugi on eriti oluline kokkuleppe saavutamiseks ettevalmistumise ajavahemikul. Abisaajate suutlikkuses on jätkuvalt märkimisväärseid lünki. Enne acquis’ rakendamist on vajalik ulatuslik kohandamine, kuid Küprose türgi kogukond mõistab nüüd väljakutset paremini. Toetustena antav abi on programmi oluline osa. Võttes arvesse suhteliselt väikeste toetuste olulisust enamiku võimalike abisaajate jaoks, otsib komisjon jätkuvalt lahendusi, mis aitaksid tagada, et toetused jõuavad õigel ajal ja tõhusalt abisaajateni. See hõlmab alltöövõttu ning komisjon on laiendanud 2015. aasta programmi kaudse juhtimise komponenti. Populaarset stipendiumi toetusprogrammi pikendati 2020. aastani Briti Nõukoguga sõlmitud uue delegeerimislepingu alusel. Muret tekitab jätkuvalt aga Famagusta kanalisatsioonivõrgu ehitamise leping, mille komisjon lõpetas 2013. aasta detsembris ja mille puhul ei ole leitud lahendust vaidlusküsimusele ega projekti lõpuleviimise menetlusele. Lisaks sellele mõjutas kohalike töövõtjate boikott teiste projektide hankemenetlusi. Aasta lõpus oli jõus 284 lepingut. See arv on viimastel aastatel märkimisväärselt vähenenud tulenevalt varasemate programmide raames rahastatud tegevuste lõpuleviimisest ning toetuslepingute lõpetamisest või muutustest nende haldamise viisis. Mis puudutab komisjoni konkreetseid tegevusi, siis külastas oktoobris saart abiprogrammi eest vastutav regionaal- ja linnapoliitika volinik Corina Creţu, et kinnitada komisjoni toetust taasühendamisele.

Komisjoni haldusasutustega seoses viidi Küprose türgi kogukonna rakkerühm 2015. aasta alguses üle regionaal- ja linnapoliitika peadirektoraadi halduse alla. See üleviimine toimus ilma komisjonile abimääruse alusel antud volitust muutmata. 4.2.Edusammud eesmärkide kaupa Abiprogrammi üldine eesmärk on aidata kaasa Küprose taasühendamisele, soodustades Küprose türgi kogukonna majandusarengut, pöörates erilist tähelepanu saare majanduslikule integratsioonile, tihedamate sidemete loomisele nii kahe kogukonna vahel kui ka Euroopa Liiduga ning acquis’ kasutuselevõtuks valmistumisele. 2015. aastal võeti abimääruse eesmärkide saavutamiseks järgmisi meetmeid. 4.2.1.1. eesmärk. Infrastruktuuri arendamine ja ümberkorraldamine Pärast järgmise põlvkonna võrgu telekommunikatsiooniseadmete esialgset heakskiitu 2014. aastal on antud rohkem tehnilist abi, et viia lõpule teenuste lõplik kasutuselevõtt ja tegeleda seni üleandmata rajatise eest arvete esitamise seni lahendamata probleemiga. Liiklusohutusega seotud tööd alustati uuesti, andes tehnilist abi sektoris vastutusvaldkondade ümberkorraldamise stimuleerimiseks, aidates ette valmistada tulevase acquis’ lõplikku kasutuselevõttu lubade väljastamise ja sõidukite ülevaatuse valdkonnas ning koostades tehnilisi kirjeldusi. Kahe kogukonna Nikosia reoveepuhasti Mia Milias / Haspolatis on tootnud puhast heitvett alates 2012. aastast, aga on jätkuvalt sellega seotud projekte, mis tuleb ellu viia: novembris allkirjastati leping, mille alusel projekteeritakse kogu Nikosiat teenindav uus tunnelkollektor ja ühendatakse see reoveepuhastiga; on jõutud kokkuleppele reoveepuhastiga puhastatud heitvee jagamises ning käimas on puhvertsoonini jaotussüsteemi otstarbekusega seotud tööd ja projekteerimine; sama nõustaja uurib samuti reoveepuhastist pärit sette põllumajandusliku kasutamise võimalusi ning koostab reoveesette laotamise seadmete tehnilised kirjeldused. Kõik Morphou/Güzelyurti reoveepuhastiga seotud parandustööd viidi lõpule ja sellele puhastile on väljastatud kasutusluba. Algatati hankemenetlus puhastiga puhastatud vee hoidla ja taaskasutamise võrgustiku ehitamiseks, aga see menetlus ei olnud edukas. Komisjon on algatanud uuringu, et määrata kindlaks Famagusta kanalisatsioonivõrgu vajalikud parandustööd ja nende maksumuse. Samuti on käimas projekteerimistööd Koutsoventsise/Güngöri prügila laiendamiseks, sealhulgas objektilt voolava nõrgvee töötlemise seadme kirjelduste koostamine. Esitati ka prügiautode tellimus. Kõnealuseid tahkete jäätmete käitlemisega seotud jõupingutusi täiendavad edasised investeeringud 2015. aasta programmi alusel, sealhulgas saastavate ladustamiskohtade sulgemiseks ning jäätmete uude prügilasse tõhusaks transportimiseks mõeldud vahehoidlate ehitamiseks. Tahkete jäätmete valdkonnas telliti samuti uus meditsiinilise steriliseerimise rajatis, et aidata vältida steriliseerimata jäätmete ohtlikku kõrvaldamist. Tahkete jäätmete käitlemisega tegeletakse ka kodanikuühiskonda ja kohalikke kogukondi toetavate toetuskavade raames (vt allpool). ÜRO Arenguprogramm ehitab kaudse juhtimise abil teabe- ja juhtimiskeskusi neljal võimalikul Natura 2000 võrgustiku alal. Kõnealused osaliselt ehitatud hooned olid hõlmatud 2011. aastal lõpetatud lepinguga. Samuti on oluline, et 2015. aastal alustati suurt tehnilise abi programmi, mis on suunatud parema juhtimissuutlikkuse saavutamisele nii vee- kui ka jäätmesektoris. Kõnealuste valdkondadega seotud õigustekstid koostati juba 2012. aastal lõppenud varasema tehnilise abi projekti raames. 4.2.2.2. eesmärk. Sotsiaalse ja majandusliku arengu edendamine Pärast 2013. aastal lõpetatud äritegevuse toetamise tehnilist abi allkirjastati novembris uus tehnilise abi leping, mille puhul on tegemist sekkumise teise etapiga, mille eesmärk on suurendada äritegevuse toetamise organisatsioonide suutlikkust, hinnata äriinkubaatorite ja klastrite otstarbekust, edendada Euroopa struktuuri- ja investeerimisfondidele juurdepääsu saamiseks vajalikku aruka spetsialiseerumise strateegiat käsitlevat dialoogi ning analüüsida turusuundumusi. Peale selle viidi detsembriks lõpule kõik ettevalmistavad tööd Euroopa Rekonstruktsiooni- ja Arengupangaga delegeerimislepingu sõlmimiseks. See võimaldab alates 2016. aastast VKEdele juurdepääsu Euroopa Rekonstruktsiooni- ja Arengupanga krediidivahenditele ning oskusteabele äritegevuse arendamiseks. Ettevõtteid toetatakse samuti otseselt toetuste kaudu ning toetuskava „VKEde areng: toodete ja teenuste ajakohastamine“ raames jäi aasta lõpuks 36 toetuskava avatuks. Maaelu arengu valdkonnas tehti tööd piimatoodete sektoris standardite parandamise nimel. 2015. aasta keskel hakati andma tehnilist abi, et suurendada veterinaarteenistuste suutlikkust loomatervise standarditele ja teistele sanitaarnõuetele vastavuse tagamiseks ja järelevalveks loomahaiguste tõrje ja ennetamise ning tulevikus loomsete saadustega eraldusjoone ülese kaubanduse eesmärgil, ning see jätkub 2016. aastal. Nimetatu jääb eriti keeruliseks ülesandeks. 2015. aastal anti märkimisväärset tehnilist abi ja tehti märkimisväärseid investeeringuid taimede ja loomsete kõrvalsaaduste majandamise, haiguste tõrje ja piimatoodete sektori reformimise valdkonnas. 2016. aastal alustatakse metroloogia programmi, mille raames abistatakse laboreid suutlikkuse mõõtmisel, koos tehnilise abiga põllumajanduslike laiendusteenuste täiendava tugevdamise eesmärgil. Kahe kogukonna oliivikasvatajate ühendused on teinud ettepaneku puuviljakärbestest kahjurite tõrje kahe kogukonna katseprogrammi kohta ning sellega seotud esialgne töö on lisatud 2015. aasta programmi. Kolmanda maaelu arengu toetuskava raames 2013. aastal sõlmitud 39 toetuslepingust oli 2015. aasta lõpus jätkuvalt käigus 22. Haridussektoris anti 2015. aastal 13 toetust 1,5 miljoni euro suuruse eelarvega haridusalase uuendustegevuse ja muutuse VI kava raames, mis hõlmasid selliseid eesmärke nagu suurem õpetamis- ja õppimisvõime, Kreeka ja Küprose koolide ühisprojektid, ettevõtlus ning elukestev õpe. 2015. aasta lõpus oli jätkuvalt käigus eelmise kava (2013) kuus toetuslepingut. Pärast kutsehariduse ja tööturu projekti (VETLAM) lõpetamist 2012. aastal allkirjastati 2015. aastal uus tehnilise abi leping seoses jätkuprojektiga (VETLAM II), mis hõlmab kutsehariduse ja koolitussüsteemide, elukestva õppe, tööalase konkurentsivõime parandamise ning hariduse ja tööturu vaheliste seoste arendamist ja edendamist. Seda täiendab 2015. aasta programmi lisatud koolide ja elukestva õppe organisatsioonide toetuskava. Kohalike kogukondadega peeti konsultatsioonikohtumised, et valmistada kohapealsed inimesed ette 2016. aasta alguses algatatavaks 4,85 miljoni euro suuruse eelarvega toetuskavaks „Kogukonna areng 4“, mis keskendub tõhususe ja kvaliteedi suurendamise eesmärgil avalike teenuste jagamisele. Prioriteedid hõlmavad tahkete jäätmete käitlemist lisaks 2014. ja 2015. aasta programmis ette nähtud infrastruktuuri tehtavatele ulatuslikele investeeringutele. 2015. aasta lõpus kehtisid endiselt üheksa toetuslepingut varasemate kogukonna arengu toetuskavade alusel. Alates 2008. aastast on projektijuhtimisüksus osutanud teenuseid toetuskavade rakendamise toetamiseks, korraldades taotluse esitajatele ja toetusesaajatele mitmesuguseid koolitustegevusi. Projektijuhtimisüksuse tegevused jätkuvad 2015. aastal allkirjastatud teenuslepingu raames suurema ulatusega. Projektijuhtimisüksus annab komisjonile väärtuslikku abi seoses suurema tõhususe ja kindlusega. Pärast 2014. aastal Maailmapanga poolt 2006. aasta programmi raames rahastatud sihtfondi alusel elluviidud majandusjärelevalve programmi lõppu algas 2015. aasta alguses 2014. aastal kavandatud teine etapp, mis tugineb varasema analüüsitöö tulemustele ning tagab täiendava süvaanalüüsi ja tehnilise abi asjakohastes valdkondades.

4.2.3.3. eesmärk. Leppimisele kaasaaitamine, usaldust suurendavad meetmed ja kodanikuühiskonna toetamine Teadmata kadunud isikute otsimisega tegelev komitee, mida toetatakse abiprogramm ÜRO Arenguprogrammiga kaudse juhtimiskorralduse kaudu, jätkas oma kohapealset ja laboritööd. Kokku 2 001st teadmata kadunud isikust kaevas teadmata kadunud isikute otsimisega tegelev komitee matmispaigast välja 1 017 säilmete kogu, millest 618 tuvastati geneetiliselt. Tuvastamiskiirus aeglustus 2015. aastal DNA-testidega seotud protseduuride auditi tõttu. Kohapealne töö muutus samuti keerulisemaks, kuna uusi teabeallikaid on vähe. Kokku toimusid kaevamised 1 033 objektil, aga 2015. aastal leiti säilmed ainult 21 % uuritud objektide puhul. Samas saavutati novembris märkimisväärne läbimurre, mille tulemusena saadi ajavahemikuks 2016–2019 juurdepääs 30 eeldatavale matmispaigale Türgi sõjaväe kontrolli all olevates piirkondades. 2015. aastal allkirjastas komisjon ÜRO Arenguprogrammiga teadmata kadunud isikute otsimisega tegeleva komitee rahastamiseks kaks delegeerimislepingut, millest kummagi väärtus oli 2,6 miljonit eurot ja mis hõlmasid vastavalt tegevust 2015. ja 2016. aastal. See iga-aastane summa moodustas 82 % teadmata kadunud isikute otsimisega tegelevale komiteele 2015. aastal antud kõigist annetustest. Kokkuvõttes panustas EL ajavahemikus 2006–2015 rohkem kui 70 % Küprose ja rahvusvaheliste annetajate poolt antavast kogu rahastamisest teadmata kadunud isikute otsimisega tegelevale komiteele. Kultuuripärandi kaitse kahe kogukonna kultuuripärandit käsitleva tehnilise komitee kaudu jäi abiprogrammi leppimise ja usalduse suurendamise osa oluliseks komponendiks. Famagustas juulis Othello torni taasavamine, millel osalesid kahe kogukonna juhid, oli oluline ja selgelt nähtav sündmus. Kormakitises/Koruçamis novembris toimunud vana maroniitide püha Jüri kiriku taastamise lõpuleviimise üritusel osales samuti märkimisväärselt palju inimesi. Oluline sündmus novembri lõpus oli kultuuripärandit käsitlevale tehnilisele komiteele Agia Mariani / Gurpinari külale juurdepääsu andmine, mis on praegu sõjaline objekt ja kus asub teine oluline maroniitide kirik, et hinnata vajalikke säilitamis- ja restaureerimistöid. Kultuuripärandit käsitleva tehnilise komitee tehtud töö olulisust Küprosel rahu ja lepitamise tagamiseks tunnustas Euroopa Parlament, kes andis oktoobris 2015. aasta Euroopa Kodaniku auhinna kultuuripärandit käsitleva tehnilise komitee Küprose kreeka ja Küprose türgi kogukonnast pärit juhtidele. Detsembris allkirjastati ÜRO Arenguprogrammiga kultuuripärandi kaitse programmi neljanda etapi delegeerimisleping. Edaspidi pööratakse erilist tähelepanu restaureeritud objektide abisaajate kogukondade poolsele säilitamisele ja hooldamisele. Komisjon tegutses uute usalduse suurendamise meetmete algatusele reageerides kiiresti, et muuta eraldusjoone määruse lisa eesmärgiga lisada kaks uut ületuspunkti Deryneias ja Lefka-Aplikis ning et eraldada vajalikud vahendid nende avamiseks. ÜRO Arenguprogramm alustab sellega seotud tööd 2016. aastal. Kodanikuühiskonna toetamine jätkus 2015. aastal kahel viisil: aasta alguses allkirjastati uus tehnilise abi leping, et tagada kodanikuühiskonna organisatsioonide suutlikkuse parandamine ning stimuleerida võrgustamist ja ühistegevust Küprose kreeka ja teiste ELi kodanikuühiskonna organisatsioonidega. Hiljem aasta jooksul anti kaheksa uut toetust aktiivse kodanikuühiskonna viienda programmi raames. Need täiendavad kümmet toetust, mis on aktiivse kodanikuühiskonna neljanda programmi raames juba kasutusel. Oktoobris algatati kodanikuühiskonna foorum, mille puhul on tegemist platvormiga, kus kodanikuühiskonna organisatsioonid saavad väljendada oma ootusi ja prioriteete, ning mis kohtub iga kolme kuu tagant. Kodanikuühiskonna foorum on kodanikuühiskonna organisatsioonide toetamise katalüsaator ja see edendab kodanikuaktiivsust. Detsembris teatas Küprose türgi kaubanduskoda auhindadest oma kahe kogukonna stipendiumiprogrammi alusel, mida toetatakse abiporogrammi rahastamisest, mis hõlmab 80 % projektikuludest, millega antakse teises kogukonnas stipendiumivõimalused 24 Küprose türgi ja Küprose kreeka ülikoolilõpetajale. 4.2.4.4. eesmärk. Küprose türgi kogukonna ELile lähendamine Õppeaastateks 2014–2016 anti ELi stipendiumide haldamine üle Briti Nõukogule ning selle kava alusel anti 2015. aastal 125 toetust. Seda korraldust pikendati täiendava kolme aasta võrra Briti Nõukoguga detsembris allkirjastatud delegeerimislepingu alusel, mis hõlmab õppeaastaid 2017–2020. Komisjon on taganud juurdepääsu stipendiumidele igal aastal alates 2007. aastast ja selle kava järjepidevust peetakse ülioluliseks. Stipendiumiprogrammi haldamise tegevuse raames korraldab Briti Nõukogu nn Euroopas õppimise päevad, mille raames tutvustatakse õpilastele õppimisvõimalusi väljaspool Ühendkuningriiki. Briti Nõukogu on samuti loomas vilistlaste võrgustikku ja jälgib programmi mõju keskpikas ajavahemikus, näiteks õpilaste Küprosesse tagasipöördumise määra ja töökoha leidmise edukust. 2015. aasta alguses alustas tööd uus Infopoint. See muutis selgelt nähtavaks ELi, selle poliitikavaldkonnad ja ELi rahastatud abiprogrammi koos 35 üritusega 2015. aastal. Jagati mitmeid teabetooteid. Samuti on olemas Facebooki lehekülg abbilgi ning Infopointi tegevust on põhjalikult kajastatud nii televisioonis kui ka trükimeedias. 4.2.5.5. ja 6. eesmärk. Küprose türgi kogukonna ettevalmistamine acquis’ ülevõtmiseks ja rakendamiseks Komisjoni tehnilise abi ja teabevahetuse büroo (TAIEX) vahendit kasutatakse, et rakendada abimääruse 5. ja 6. eesmärki, ning see aitab seega valmistada Küprose türgi kogukonda ette acquis’ rakendamiseks, kui lõpetatakse selle kohaldamise peatamine, s.t niipea kui jõustub Küprose probleemi terviklik lahendus. Abi jätkus 2015. aastal acquis’ samas 16 peamises valdkonnas või sektoris nagu eelmistel aastatel, et soodustada Küprose taasühendamist. Kokku korraldati 2015. aastal 307 üritust. TAIEXi tegevus hõlmab eksperdimissioone, koolituskursuseid, õpikodasid ja õppekülastusi. Küprose türgi kogukonna sihtrühmad näitasid üles märkimisväärselt suuremat teadlikkust acquis’ nõuetest TAIEXi aktiivsetes sektorites. Novembris korraldati Brüsselis seminar Küprose türgi kogukonna kõrgetasemelistele sidusrühmadele ELi regionaal- ja linnapoliitika valdkonnas. Jätkati üle eraldusjoone toimuva kaubanduse (määrus (EÜ) nr 866/2004) toetamist. Sõltumatud eksperdid on 2015. aastal osalenud kartulite ja tsitrustoodete korrapäraste fütosanitaarkontrollide tegemises, võtnud analüüsimiseks meeproove ja koostanud ajakohastatud loetelu laevadest, mille saagiga võib kaubelda üle eraldusjoone. 4.3.Rahastamine (lepingute sõlmimine ja väljamaksete tegemine) 4.3.1.Lepingute sõlmimine Kohustuste summa oli 2015. aastal 27,7 miljonit eurot ja see hõlmas märkimisväärses koguses allhankeid ning teatud olulisi tehnilise abi lepinguid. Kohustuste määr on neljandat aastat järjest suurenenud, mis näitab programmi hoogustumist. 4.3.2.Väljamaksete tegemine 2015. aastal tehti makseid 17,7 miljoni euro ulatuses. Maksed eeldatavalt suurenevad samas mahus kulukohutuste mahu kasvuga. 4.4.Järelevalve Komisjon vastutab otseselt enamiku projektide rakendamise eest (otsene eelarve täitmine). Komisjoni töötajate tehtava järelevalve tase on kõrge, see hõlmab pistelisi kontrolle, kohtumisi objektidel ja juhtkomiteesid. Sihtotstarbelised projektijuhtimisüksused teevad kogukonna arengu, VKEde ja maapiirkondade ettevõtjate toetuste järelevalvet ning 2015. aasta seisuga samuti kodanikuühiskonna organisatsioonide, koolide ning kutsehariduse ja -koolituse organisatsioonide toetuste järelevalvet ning toetavad toetusesaajaid toetuse rakenduseeskirjade kohaldamisel. TAIEXi järelevalvet parandati 2015. aasta sügisel projekti juhtrühmade uuesti kasutuselevõtu teel, seades eesmärgiks inventuuri, edusammude hindamise ja tuleviku eesmärgil planeerimise. TAIEXi logistikat jälgitakse võrgupõhise TAIEXi haldussüsteemi kaudu.